விக்டோரியா கௌரம்மா

விக்டோரியா கௌரம்மா (Victoria Gouramma) (இயற்பெயர்:கௌரம்மா) (பிறப்பு:4 சூலை 1841-இறப்பு:30 மார்ச் 1864), குடகு இராச்சியத்தின் மன்னர் சிக்க வீர ராஜேந்திரனின் மகள் ஆவார். கௌரம்மா வாரணாசியில் பிறந்தவர்.கௌரம்மாவின் சகோதரிகளில் ஒருவர் நேபாள இராச்சியத்தின் பிரதம அமைச்சரான ஜங் பகதூர் ராணாவை மணந்தவர்.
வரலாறு
பிரித்தானிய கிழக்கிந்திய கம்பெனி படையினர், பிப்ரவரி 1834ல் குடகு இராச்சியத்தின் மீது போர் தொடுத்தனர்.Coorg Warபோரில் கிழக்கிந்தியக் கம்பெனி படையினர் குடகு இராச்சியத்தை கைப்பற்றினர்.  24 ஏப்ரல் 1834 அன்று போரில் கம்பெனி படையிடம் வெற்றி வாய்ப்பை இழந்த மன்னர் சிக்க வீர ராஜேந்திரன் மற்றும் இராணியுடன் வாரணாசிக்கு அரசியல் கைதியாக அனுப்பி வைக்கப்பட்டனர். 4 சூலை 1841 அன்று வாரணாசியில் கௌரம்மா பிறந்தார்.

மார்ச் 1852ல் மன்னர் சிக்க வீர இராஜேந்திரன் இங்கிலாந்து சென்று விக்டோரியா மகாராணியைச் சந்தித்து, கிழக்கிந்திய கம்பெனியிடமிருந்து தனது குடகு இராச்சியத்தை மீண்டும் தனக்கு வழங்க கோரிக்கை வைத்தார். விக்டோரியா மகாராணி பதவி நீக்கம் செய்யப்பட்ட மன்னர் சிக்க வீர இராஜேந்தினுக்கு உரிய அரச மரியாதைகள் செய்ததுடன், அவரது மகள் கௌரம்மாவை தனது பாதுகாப்பில் வைத்துக்கொண்டார். சிக்க வீர இராஜேந்திரன் இந்தியா திரும்பினார். 

5 சூலை 1852 அன்று பக்கிங்காம் அரண்மனையில் கௌரம்மாவை இங்கிலாந்து திருச்சபையினரால் திருமுழுக்கு செய்யப்பட்டு விக்டோரியா கௌரம்மா எனும் பெயருடன் கிறித்துவ சமயத்திற்கு மாற்றப்பட்டார்.1865ல் விக்டோரியா மகாராணியின் ஆணையின் பேரில் ஜெர்மானிய ஓவியர் விக்டோரிய கௌரம்மாவின் சித்திரம் வரைந்தார். 

சூலை 1860ல் விக்டோரியா கௌரம்மா, தன்னை விட 30 ஆண்டு மூத்தவரான லெப். கர்ணல் ஜான் காம்பெல்லை திருமணம் செய்து கொண்டார்.இத்தம்பதியருக்கு எடித் விக்டோரியா காம்பெல் எனும் மகள் 2 சூலை 1861 அன்று பிறந்தது. பின்னர் விக்டோரியா கௌரம்மா ஹென்றி விக்டர் இராஜேந்திர யார்ட்லே எனும் மகனை பெற்றெடுத்தாள். 
ஹென்றி விக்டர் இராசேந்திரனின் வாரிசுகளில், எள்ளுப் பெயர்த்தியான நடாசியா தனது முன்னோர்கள் வாழ்ந்த குடகைக் கண்டு களித்தார்.

விக்டோரியா கௌரம்மா காச நோயால் 1864ஆம் ஆண்டில் மறைந்தார். அவரது உடல் பிராம்ப்டன் கல்லறையில் அடக்கம் செய்யப்பட்டது. 

இதனையும் காண்க
 பிரித்தானிய கிழக்கிந்திய நிறுவனம் 
 இந்தியாவில் கம்பெனி ஆட்சி
மேற்கோள்கள்

 பிற ஆதாரங்கள் 
 Belliappa, C.P. (2009) Victoria Gowramma: The Lost Princess of Coorg. Rupa Publications.

வெளி இணைப்புகள்
 The Matchmaker Queen
 A princess' tale

பகுப்பு:1841 பிறப்புகள் 
பகுப்பு:1864 இறப்புகள்
பகுப்பு:குடகு மாவட்ட மக்கள்